लेकिन अमरीका में हुआ किस्सा आप सुनेंगें तो शायद आपको सूअरों से डर लगना शुरू हो जाए.अमरीका के ओरीगन राज्य में एक किसान को कथित तौर पर उसके पालतू सूअरों ने खा लिया.70 वर्षीय टेरी वान्स पिछले बुधवार अपने फार्म में गए लेकिन उसके बाद लौटे नहीं.जब परेशान परिजन उन्हें ढूंढने के लिए फार्म में पहुंचे तो उन्हें वहां टेरी के शरीर के कुछ ही टुकड़े मिले.पुलिस इस मामले में जांच कर रही है कि कहीं उनकी जान उन्हीं के फार्म में रहने वाले सूअरों ने तो नहीं ली.जांचकर्ता पुलिस अधिकारियों का कहना है कि ऐसा पहले भी हो चुका है जब टेरी के सूअर उनके प्रति आक्रामक रुख अपना चुके हैं.हैरानी की बात ये है कि ये सूअर करीब 300 किलो के हैं और इन्हें संभालना किसी बच्चे का खेल नहीं है.हालांकि अधिकारियों ने उन्हें दिल का दौरा पड़ने की आशंका से इंकार नहीं किया है.टेरी के परिवार वालों का कहना है कि वे बेहद संवेदनशील इंसान थे और फार्म में मौजूद सूअरों का बहुत ख्याल रखते थे.लेकिन सूअरों का बर्ताव थोड़ा आक्रामक था. टेरी के भाई माइकल गार्नर ने बताया कि पिछले साल जब टेरी कां पांव गलती से एक सूअर के बच्चे पर पड़ गया, तो पास मौजूद एक वयस्क सूअर ने उन्हें काट लिया.वैसे फार्म में रखे जाने वाले जानवरों में सूअरों को सबसे ज़्यादा खतरनाक माना जाता है.